**INFORMATIVNI ČLANEK SPOT SVETOVANJE SAVINJSKA – AKTUALNO**

**OBVEZNOSTI IN NOVOSTI VARSTVA OSEBNIH PODATKOV PO NOVI UREDBI**

Evropska splošna uredba o varstvu osebnih podatkov prinaša spremembo poslovnih modelov, katerih se bodo morala prilagoditi tudi podjetja.

Nova evropska uredba o varstvu podatkov (GDsPR), ki bo začela veljati 25. maja 2018, prinaša enotno in posodobljeno zakonodajo o varstvu podatkov .Vodje v podjetju morajo poznati in razumeti razloge in pot za doseganje skladnosti z uredbo. Ostali zaposleni, predvsem tisti, ki obdelujejo osebne podatke, se morajo seznaniti s spremembami v načinu dela, ki jih GDPR prinaša, saj bodo določila uredbe postala neločljiv del njihovega vsakdana.

Obetajo se pomembne vsebinske spremembe, v primeru neskladnosti pa grozijo zares visoke kazni - celo do 20 milijonov evrov oziroma do 4 % letnega prometa podjetja.

GDPR zahteva implementacijo številnih ukrepov, ki zmanjšujejo možnost za izgubo ali zlorabo podatkov, poleg tega pa omogočajo, da dokažete, da varnost podatkov jemljete resno. Med nujnimi ukrepi za odgovornost so: ocena vpliva na zasebnost, revizije, pregledi varnostnih pravil, dnevniki aktivnosti in imenovanje pooblaščene osebe za varstvo podatkov (angl. data protection officer – DPO), ki bo zadolžena za doseganje skladnosti z GDPR. To pomeni za vse aktivnosti povezane z osebnimi podatki zaposlenih, strank, naročnikov... Hkrati je odgovornost DPO-ja tudi krepitev kulture varstva podatkov med zaposlenimi in zastopanje organizacije v primeru kontrole nadzornih organov. Pomembno je zato znotraj podjetja ali pa med zunanjimi strokovnjaki poiskati osebo, ki dobro pozna tako zahteve upravljanja s podatki, kot tudi zakonodajne postopke.

**Vir: povzeto po uredbi**

[**OBVEZEN VPIS V REGISTER DEJANSKIH LASTNIKOV**](http://icra.si/index.php?id=990)

Register dejanskih lastnikov (RDL) je baza podatkov, v kateri se zbirajo podatki o dejanskih lastnikih z namenom zagotavljanja transparentnosti lastniških struktur poslovnih subjektov in onemogočanja zlorab poslovnih subjektov za pranje denarja in financiranje terorizma.

Dejanski lastnik je vsaka fizična oseba, ki je končni lastnik poslovnega subjekta ali jo nadzira ali kako drugače obvladuje, ali fizična oseba, v imenu katere se izvaja transakcija.

Dejanske lastnike morajo v RDL vpisati pravne osebe, ki so vpisane v Poslovni register Slovenije, razen spodaj navedenih izjem, ter tuji skladi, tuje ustanove ali podobni subjekti tujega prava, ki sprejemajo in upravljajo ali razdeljujejo premoženjska sredstva za določen namen in iz njihovega poslovanja nastanejo davčne obveznosti v Republiki Sloveniji.

Podatkov o dejanskih lastnikih v RDL ne vpišejo:

* enoosebne družbe z omejeno odgovornostjo (pri katerih je edini družbenik hkrati edini zastopnik družbe),
* neposredni in posredni proračunski uporabniki ter,
* gospodarske družbe na organiziranem trgu, na katerem morajo v skladu z zakonodajo EU ali primerljivimi mednarodnimi standardi spoštovati zahtevo po razkritju, ki zagotavlja ustrezno preglednost informacij o lastništvu.

Podatki o dejanskih lastnikih so javni z namenom zagotavljanja višje pravne varnosti pri sklepanju poslovnih razmerij, varnosti pravnega prometa, integritete poslovnega okolja ter preglednosti poslovnih razmerij posameznikov s poslovnimi subjekti, ki delujejo v poslovnem okolju in pravnem prometu.

Dejanske lastnike morajo v Register dejanskih lastnikov vpisati **pravne osebe**, ki so vpisane v Poslovni register Slovenije, razen nekaterih izjem. Prvi vpis podatkov pravne osebe opravijo najpozneje do 19. 1. 2018.

**Vir: Ajpes**

**2. JAVNI POZIV za izbor operacij za uresničevanje ciljev Strategije lokalnega razvoja LAS Zgornje Savinjske in Šaleške doline v letih 2018 in 2019, ki se bodo financirale iz sredstev Evropskega kmetijskega sklada za razvoj podeželja in Evropskega sklada za regionalni razvoj.**

Namen javnega poziva je izbor operacij (projektov), katerih rezultati prispevajo k uresničevanju Strategije lokalnega razvoja LAS Zgornje Savinjske in Šaleške doline v programskem obdobju 2014-2020. Javni poziv se izvaja kot podpora za izvajanje lokalnega razvoja, ki ga vodi skupnost in znotraj tega v okviru podukrepa ˝Podpora za izvajanje operacij v okviru strategije lokalnega razvoja, ki ga vodi skupnost˝. Sredstva za sofinanciranje je LAS dodelilo Ministrstvo za kmetijstvo, gozdarstvo in prehrano v okviru Evropskega kmetijskega sklada za razvoj podeželja (EKSRP) in Ministrstvo za gospodarski razvoj in tehnologijo v okviru Evropskega sklada za regionalni razvoj (ESRR).

**Upravičenci** do podpore so LAS, fizičnein pravne osebe. Kadar je upravičenec fizična ali pravna oseba, je LAS zastopnik za vlaganje vlog in zahtevkov za izplačilo, za dopolnitev vlog in zahtevkov za izplačilo. Kadar je upravičenec do podpore LAS in operacija vključuje naložbo, mora LAS v vlogi določiti pravno osebo javnega prava, ki postane lastnik naložbe.

Okvirna višina razpoložljivih nepovratnih javnih finančnih  sredstev znaša 683.683,00 € iz sklada EKSRP in 443.800,00 € iz sklada ESRR. Predloge operacij z vso potrebno dokumentacijo je potrebno osebno dostaviti v pisarno vodilnega partnerja LAS ZSŠD do 26.4.2018 do 12.00 ure ali poslati priporočeno po pošti na naslov: LAS Zgornje Savinjske in Šaleške doline, Foršt 51, 3333 Ljubno ob Savinji do 26.4.2018.

Klavdija Šemenc, SPOT Savinjska

**SAŠA INKUBATOR**

V inkubatorja Saša v Velenju so lani odprli 12 novih podjetij in s tem 23 novih delovnih mest. Prav tako je lani inkubator, ki deluje v Podjetniškem centru Standard v Velenju, sodeloval v evropskih projektih. Spodbudili so tudi nekaj podjetniških idej, kot sta programa Podjetniški trampolin in Balkan Start:up.

Velenjska občina sicer nove podjetniške ideje spodbuja že pri osnovnošolcih in dijakih, ki skozi podjetniške krožke pridobivajo znanja in veščine, potrebne za uspeh v podjetništvu in tudi v življenju samem. Lani je tako Saša inkubator za mlade organiziral dva startup vikenda, na katerih je sodelovalo 150 dijakov, ki so oblikovali 36 dijaških ekip.

Razvoju idej in prestopu v inovativno podjetništvo je bilo posvečenih več kot 800 ur osebnega svetovanja ekipe inkubatorja in zunanjih mentorjev.

Inkubator Saša pokriva območje Savinjsko-šaleške regije in ustvarja podporno okolje za razvoj podjetništva v regiji.

S promocijo in zagotavljanjem podpornih storitev za nastanek in razvoj inovativnih podjetij na tem območju želijo spodbudili posameznike z inovativnimi idejami, da jih predstavijo in s pomočjo usposobljenih podjetniških strokovnjakov in razpoložljivih virov tudi uspešno realizirajo. Kot ključni cilj v inkubatorju izpostavljajo, da s povezovanjem in sodelovanjem ključnih subjektov zgradijo učinkovit regionalni podjetniški ekosistem.

Vir: Saša Inkubator